Malema trek spoedtoestel in twyfel - Maroela Media
Julius Malema, leier van die Ekonomiese Vryheidsvegters (EFF) het Vrydag in die Vanderbijlpark-landdroshof verskyn op 'n aanklag van roekelose of nalatige bestuur.
Malema het onskuldig gepleit op alle aanklagte.
Hy is in Desember in hegtenis geneem nadat hy teen 215 km/h in 'n 120 km/h-sone gery het. Malema het erken dat hy die bestuurder van die BMW was, maar het die akkuraatheid betwis van die toestel wat gebruik is om sy spoed te meet.
Die staat het uitstel versoek omdat die staat se kenner, wat oor die toestel kan getuig, nie by die hof kon wees nie.
Die landdros het nie die uitstel goedgekeur nie, en die verkeerskonstabel wat Malema afgetrek het, het getuig. Volgens die verkeerskonstabel het hy in 'n ongemerkte voertuig gery wat met 'n spesiale kamera toegerus is wat bewegende motors se spoed kan meet. Volgens sy getuienis het hy op die N1 gery toe Malema se BMW verby hom gejaag het. Malema se spoed is eers op 199km/h gemeet, toe op 200 km/h. Hy het Malema eers teen 215 km/h van die pad afgetrek. Hy het getuig die kameras wat in hul voertuie gebruik word, is akkuraat en word daagliks getoets.